# ทำความเข้าใจเกี่ยวกับปุ่มเนื้อในปอดและผลการตรวจอื่น ๆ

## ปุ่มเนื้อในปอด

การตรวจคัดกรองมะเร็งปอดใช้ CT scan (การตรวจเอกซเรย์คอมพิวเตอร์) แบบใช้ปริมาณรังสีต่ำเพื่อตรวจหาก้อนเนื้อเล็ก ๆ ที่เรียกว่าปุ่มเนื้อ หากท่านมีก้อนเนื้อเล็ก ๆ ในปอด ซึ่งอาจจะเป็นหรือไม่เป็นมะเร็งก็ได้ แต่ควรได้รับการตรวจสอบหรือติดตามอาการ

* ปุ่มเนื้อในปอดเป็นสิ่งที่พบบ่อยมาก
* การตรวจคัดกรองมะเร็งปอดอาจพบปุ่มเนื้อในปอดได้ถึงครึ่งหนึ่งของผู้ที่เข้ารับการตรวจ
* ปุ่มเนื้อส่วนใหญ่ไม่เกี่ยวข้องกับมะเร็ง
* โดยทั่วไปแล้ว ปุ่มเนื้อในปอดมักเกิดจากแผลเป็นที่หลงเหลือจากการเคยติดเชื้อที่ปอดมาก่อน
* ปุ่มเนื้อมักไม่ก่อให้เกิดอาการใด ๆ
* คน ๆ หนึ่งอาจมีหลายปุ่มเนื้อ
* การมีหลายปุ่มเนื้อไม่จำเป็นต้องหมายความว่ามีความร้ายแรงกว่าการมีเพียงหนึ่งปุ่มเนื้อ
* ซึ่งจะมีการติดตามอาการ
* หากผลการตรวจไม่มีอะไรน่ากังวล NCSR จะแจ้งเตือนท่านให้รับการตรวจคัดกรองอีกครั้งในอีก 2 ปี

หากพบปุ่มเนื้อจากการตรวจคัดกรองโดย CT scan แบบใช้ปริมาณรังสีต่ำ อาจแนะนำให้ทำ CT scan แบบใช้ปริมาณรังสีต่ำซ้ำอีกครั้ง อาจเป็นหลังจาก 3, 6 หรือ 12 เดือน ท่านจะได้รับการแจ้งเตือนเมื่อถึงเวลาต้องไปพบผู้ให้บริการด้านสุขภาพ ซึ่งแพทย์จะส่งตัวท่านไปทำ CT scan แบบใช้ปริมาณรังสีต่ำในการสแกนเพื่อติดตามผล

หากปุ่มเนื้อโตขึ้นหรือมีการเปลี่ยนแปลง ผู้ให้บริการด้านสุขภาพอาจส่งท่านไปพบแพทย์เฉพาะทางเพื่อทำการตรวจเพิ่มเติม หรือท่านอาจต้องเข้ารับการสแกนติดตามผลบ่อยขึ้น หากท่านได้รับการส่งตัวไปพบแพทย์เฉพาะทาง พวกเขาอาจจัดให้ท่านทำการทดสอบเพิ่มเติม หากพบว่าปุ่มเนื้อเป็นมะเร็งปอดโดยไม่มีสัญญาณหรืออาการใด ๆ เป็นไปได้มากว่าการตรวจคัดกรองได้พบในระยะเริ่มแรก นั่นหมายความว่าสามารถรักษาได้ง่ายขึ้น

## ผลการตรวจที่ไม่เกี่ยวข้องกับมะเร็งปอด

การสแกนยังสามารถมองเห็นส่วนอื่น ๆ ของร่างกายได้ เช่น บริเวณคอส่วนล่าง ทรวงอก และช่องท้องส่วนบน บางครั้งผลแสกนอาจแสดงให้เห็นสิ่งต่าง ๆ ในปอด (อย่างอื่นที่ไม่ใช่โรคมะเร็ง เช่น โรคถุงลมโป่งพอง) หรือภายนอกปอด (เช่น โรคหัวใจ) หากพบผลการตรวจที่ไม่เกี่ยวข้องกับมะเร็งปอด National Cancer Screening Register (ทะเบียนการตรวจคัดกรองโรคมะเร็งแห่งชาติ) จะแนะนำให้ท่านไปพบผู้ให้บริการด้านสุขภาพเพื่อหารือว่าจำเป็นต้องทำการตรวจเพิ่มเติมหรือไม่

รังสีแพทย์ที่รายงานผลการสแกนของท่านจะตรวจสอบส่วนต่าง ๆ ของร่างกายที่สามารถมองเห็นได้ การเปลี่ยนแปลงที่ไม่มีผลต่อสุขภาพโดยรวมของท่านในระยะสั้นหรือระยะยาวอาจไม่อยู่ในรายงาน ซึ่งรวมถึง 'ความเสื่อมและถดถอย' ตามปกติของร่างกาย ผลการตรวจทั้งหมดที่ไม่เกี่ยวข้องกับมะเร็งปอดซึ่งอาจส่งผลต่อสุขภาพโดยรวมของท่านจะได้รับการรายงาน

การหารือเกี่ยวกับผลการตรวจอื่น ๆ เหล่านี้กับผู้ให้บริการด้านสุขภาพของท่านอาจช่วยให้สุขภาพโดยรวมของท่านดีขึ้น หากไม่ได้ทำการตรวจคัดกรอง ท่านอาจไม่ทราบถึงภาวะต่าง ๆ ที่อาจส่งผลต่อสุขภาพของท่าน

## อาการที่ควรเฝ้าระวัง

เป็นเรื่องปกติที่จะรู้สึกกังวลเมื่อเข้าร่วมโปรแกรมตรวจคัดกรองมะเร็ง การรอการสแกนและรอผลตรวจอาจเป็นช่วงเวลาที่เต็มไปด้วยความกังวล โปรดพูดคุยกับผู้ให้บริการด้านสุขภาพของท่านเกี่ยวกับความกลุ้มใจหรือข้อกังวลใด ๆ ที่ท่านมี

การตรวจคัดกรองไม่เหมาะสำหรับผู้ที่มีอาการต่อเนื่องโดยไม่ทราบสาเหตุ รวมถึงผู้ที่มีอาการดังต่อไปนี้ ผู้ที่มีอาการเหล่านี้ต้องทำการทดสอบที่แตกต่างไป

หากท่านมีอาการอย่างใดอย่างหนึ่งเหล่านี้ ไม่ว่าผลการตรวจคัดกรองครั้งล่าสุดของท่านจะอยู่ในกลุ่มความเสี่ยงต่ำมาก หรือท่านกำลังอยู่ในช่วงระหว่างการตรวจสแกน โปรดพูดคุยกับผู้ให้บริการด้านสุขภาพของท่านทันที

* **อาการไอใหม่หรืออาการไอที่เปลี่ยนไป**
* **ไอเป็นเลือด**
* **หายใจไม่ทันโดยไม่ทราบสาเหตุ**
* **เริ่มเหนื่อยมาก**
* **น้ำหนักลดแบบไม่มีสาเหตุ**
* **อาการเจ็บหน้าอกหรือปวดไหล่ที่ไม่หายสักที**

## บริการช่วยเหลืออื่น ๆ ที่ท่านสามารถเข้าถึงได้ ได้แก่

**ความช่วยเหลือจากสภามะเร็ง**

13 11 20

**มูลนิธิปอดแห่งประเทศออสเตรเลีย**

1800 654 301

**13YARN**

13 92 76

**Lifeline (ไลฟ์ไลน์)**

13 11 14

**Beyond Blue (บียอนบลู)**

1300 224 636

**Quitline (สายด่วนช่วยเลิกบุหรี่)**

13 78 48

**Head to Health (เฮดทูเฮลท์)**

1800 595 212

การตรวจคัดกรองทุก ๆ สองปีถือเป็นวิธีที่ดีที่สุดในการตรวจพบมะเร็งปอดในระยะเริ่มแรก ซึ่งจะรักษาได้ง่ายกว่า

|  |  |
| --- | --- |
| รหัส QR เพื่อดูข้อมูลเพิ่มเติมเกี่ยวกับ National Lung Cancer Screening Program (โปรแกรมตรวจคัดกรองมะเร็งปอดแห่งชาติ)สำหรับข้อมูลเพิ่มเติมเกี่ยวกับโปรแกรมตรวจคัดกรองมะเร็งปอดแห่งชาติ [www.health.gov.au/nlcsp](http://www.health.gov.au/nlcsp) | สำหรับความช่วยเหลือในการเลิกสูบบุหรี่ [www.quit.org.au](http://www.quit.org.au) |